Христо Смирненски
Дъжд

chitanka.info

Дъжд[0]

Ясно, топло, а завчас

плъзнат облаци над нас,

притъмней нашир и длъж,

блесне, тресне… изведнъж

рукне неочакван дъжд.

Почне ли пък — то се знай,

няма свършек, няма край:

всичко пливне в кал и смрад,

сякаш мие своя врат

млад оранжев дипломат.

Скучно, тъжно, а в калта,

току виж, че за беда,

без покана и пардон,

прогърми край теб файтон

с някой нов и тлъст барон.

По̀врага той да върви!

Но оглеждаш се, уви,

цял нашарил те със кал.

„Ех, прошепнеш си с печал,

виж, че станах радикал!“

Повъздъхнеш, тръгнеш пак,

а в припадащия мрак

ето ти, че като слеп

някой блъсне се у теб

войнствен, едър и свиреп.

Спреш в почуда, в ужас спреш

и пред себе си съзреш

жълт хусар на Димитров[1],

понатряскан и готов

пак за някой подвиг нов…

Скучно, тъжно, а нощта

мълком плъзва над града

и те кани с поглед благ

да натупаш в този мрак

някой грешен народняк.

[0] Публикация: Червен смях. Седмично илюстровано литературно-хумористично списание. София, г. I, бр. 23 от 26 юни 1920 г., с подпис: Хр. Смирненски. ↑

[1] жълт хусар на Димитров — участник в „оранжевата гвардия“, създадена от земеделското правителство. Димитров — Ал. Димитров (1878–1921) — деец на БЗНС, министър на вътрешните работи и на войната (1920–1921) в правителството на Стамболийски. Поддържал близки връзки с лявото крило на революционното движение в Македония. Убит от терористи на реакционната ВМРО. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.